Else Theill Sørensen (KF), 2003-02-27:
Jeg vil gerne starte med at sige tak til Kristeligt Folkeparti for at have rejst den her forespørgsel.
Jeg synes, det er vigtigt, at vi får anledning til her i Folketingssalen at diskutere det her vigtige emne, som optager os alle, og som jævnligt dukker op i samfundsdebatten.
Vi er jo alle sammen nok enige om, at alkohol er skadeligt for alle uanset alder, og at det danske alkoholforbrug er stort, og at det er alt for stort.
I snit drikker danskere over 14 år mere end 10 l ren alkohol om året.
Jeg har prøvet at sidde og regne lidt på det.
Det bliver godt og vel 2 genstande pr. dag pr. person
året rundt
Der er jo stadig nogle, der slet ikke drikker noget.
Misbrug og overforbrug af alkohol er invaliderende både helbredsmæssigt og i høj grad også socialt.
Tusindvis af danske familier har fået smadret deres tilværelse, fordi mor eller far har drukket for meget.
Det er altså et generelt problem.
Men der er et særlig stort problem i de helt unges store overforbrug af alkohol.
Lad mig bare nævne nogle få af grundene til, at det er særlig problematisk: Ved en tidlig start har den unge større risiko for at komme ud i et misbrug.
Børn og unge, der drikker, udsætter sig for farer bl.a. i trafikken.
De risikerer en vinteraften eller vinternat at gå ud uden nok overtøj på, og i beruselse sætter de sig ned et sted for at hvile lidt, falder i søvn og dør af kulde.
Det er heldigvis ikke så tit, det sker, men det er sket.
De børn, der drikker, klarer sig dårligere i skolen, og en meget stor del af det sociale samvær bliver knyttet til druksitutationer. Der er heller ingen tvivl om, at de problemer, vi her taler om, har social slagside; altså vender den tunge ende nedad, for så vidt specielt angår børn og unge.
Hvad kan vi så gøre?
Og hvem er det, der skal gøre noget?
Ja, her i Folketinget kan vi med lovgivning og gennem andre signaler give vores bidrag.
Og det medvirker Det Konservative Folkeparti gerne til.
Der er også andre, der har et ansvar og bør være med til at ændre på de unges alkoholvaner.
Det er f.eks. skoler, idrætsklubber osv.
Og her er jeg helt enig med nogle af de foregående talere i, at der kan gøres noget fra de sider.
Men det allervigtigste for mig er at pointere forældrenes ansvar. Det er forældrenes ansvar at tage vare på opdragelsen af deres børn, og det er forældrenes ansvar at beskytte børnene, indtil de når en alder og en modenhed, hvor de selv kan tage over.
Om det vil jeg godt sige sådan lidt mere generelt, at efter min mening er det ikke samfundets ansvar og skyld, at børn i dag alt for tidligt lever en slags voksenliv og alt for tidligt drikker alt for meget, går rundt i byen uden voksenledsagelse og alt for tidligt har et sexliv, som deres sjæl slet ikke kan følge med til.
Jeg er virkelig bange for, at der er nogle årgange børn og unge, som simpelt hen er blevet frarøvet barndommen.
Ingen har gjort det med vilje.
Men i misforstået tolerance og frisind har børnene fået lov at råde selv og gøre alt, hvad de har lyst til, når de har lyst til det.
Kammeraterne er blevet trendsættere, og forældre og lærere har ladet stå til. Jeg håber og tror, at de, der nu er unge forældre til små børn, også kan se de faretegn, jeg ser, og som mange her ser, og at de vil lade deres børn være børn og bagefter sætte nogle grænser for dem, så alt ikke er lige meget.
Det fortjener de børn og unge, vi alle holder så meget af.